FI Euroopan unionin virallinen lehti CE 78/944

(2004/C 78 E/0999)

KIRJALLINEN KYSYMYS P-0231/04

esittäjä(t): Alexander de Roo (Verts/ALE) komissiolle

(26. tammikuuta 2004)

Aihe: EIP:n laina Schipholin lentoasemalle

Viidennen kiitoradan (Polderbaan-kiitoradan) rakentamisen rahoittamiseksi on Schipholin lentoaseman onnistunut saada Euroopan investointipankilta 150 miljoonan euron laina.

Vereniging Milieudefensie -järjestö (Alankomaiden Maan Ystävät) on pannut merkille, että laina myönnettiin (15. helmikuuta 2002) ennen Polderbaanin käyttöä koskevan pakollisen ympäristövaikutusten arvioinnin valmistumista (11. maaliskuuta 2002).

”Flying with Big Business: The European Investment Bank and the Aviation Industry” -julkaisun (Friends of the Earth International ja CEE Bankwatch Network, marraskuu 2003) mukaan sama tapahtui Sofian (Bulgaria) lentoaseman yhteydessä, kuitenkin sillä erolla, että Sofiassa ei tehty lainkaan ympäristövaikutusten arviointia.

Milloin (minä päivänä) EIP ilmoitti komissiolle aikomuksestaan myöntää löyhin perustein laina Schipholin lentoasemalle ja tuliko ilmoituksen mukana ympäristövaikutusten arviointia koskevaa raporttia, joka olisi julkistettavissa?

Onko komissio kanssani yhtä mieltä siitä, että EIP:n olisi pitänyt odottaa edellä tarkoitetun ympäristöarvioinnin tuloksia ennen rahoituksen myöntämistä, ja mihin toimiin komissio aikoo ryhtyä EIP:n suhteen Polderbaan-päätöksen tarkistamiseksi?

Miten komissio aikoo toimia EIP:n kanssa estääkseen vastaavanlaisten tilanteiden kehittymisen vastaisuudessa?

Pedro Solbes Miran komission puolesta antama vastaus

(17. helmikuuta 2004)

Euroopan investointipankki (EIP) toimitti komissiolle pankin perussäännön 21 artiklan mukaiseen kuulemismenettelyyn tarvittavat tiedot 29. marraskuuta 2001. Tietojen mukaan virallinen ympäristövaikutusten arviointi (YVA) oli tehty jo vuonna 1995 ja se vastasi julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY (1), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY (2), vaatimuksia. Lisäksi EIP:n edellä mainitun kuulemisen yhteydessä toimittamista tiedoista kävi ilmi, että asiasta vastaavat viranomaiset olivat myöntäneet myös ympäristövaikutusten arvioinnin jälkeen annettavat kaavoitusluvat. EIP:n lainapäätös asettaa hankkeen toteuttajalle oikeudellisen velvoitteen noudattaa asiaa koskevaa lainsäädäntöä, ympäristölainsäädäntö mukaan luettuna. Komissio ei näin ollen esittänyt ympäristövaikutuksiin liittyviä lisäkysymyksiä. Muita yksityiskohtaisia asiakirjoja, tutkimuksia ym. ei toimiteta 21 artiklan mukaisen kuulemismenettelyn yhteydessä.

Joulukuussa 2002 lähettämässään vastauksessa, josta komissiolla on jäljennös, EIP selitti Alankomaiden Maan Ystäville, että uusi ympäristövaikutusten arviointi saatiin valmiiksi 11. maaliskuuta 2002. Kyseinen ympäristövaikutusten arviointi ei koskenut erityisesti viidennen kiitoradan rakentamista, vaan yleisesti ottaen melun ja muiden ympäristötekijöiden mukauttamista Schipholin lentoasemalla uuden lentoliikennettä koskevan lain valossa. Komissio ja EIP aikovat silti pyytää Alankomaiden viranomaisia toimittamaan lisätietoja kyseisestä ympäristövaikutusten arvioinnista, jotta voidaan tarkistaa, kuuluuko arviointi neuvoston direktiivin 85/337/ETY piiriin.

Yleisesti ottaen todettakoon, että sen lisäksi, että komissiolla on 21 artiklan mukaisen menettelyn puitteissa tilaisuus esittää muodollinen lausunto EIP:n toiminnasta, komissio ja EIP:n yksiköt pitävät säännöllisesti yhteyttä toimielinten soveltamien ympäristöön liittyvien lähestymistapojen yhdenmukaistamiseksi. Komission ja pankin yksiköiden välisissä työistunnoissa on usein käsitelty edellä mainittuun direktiiviin perustuvaa ympäristövaikutusten arviointimenettelyä, koska sillä on huomattava merkitys kaikkien hankkeiden yleisessä lupamenettelyssä. Erityisesti on tunnustettu, että tietyt hankkeen näkökohdat saattavat muuttua virallisen ympäristövaikutusten arvioinnin seurauksena. On siten myös hankkeen toteuttajan ja sitä myötä rahoituslaitoksen edun mukaista odottaa virallisen ympäristövaikutusten arvioinnin valmistumista, jotta hankkeen lopullinen suunnitelma ja lopulliset kustannukset tiedetään.

Komissio kiinnittää jatkossakin erityistä huomiota YVA-direktiivin asianmukaiseen täytäntöönpanoon sekä 21 artiklan mukaisen kuulemismenettelyn yhteydessä että teknisen tason kanssakäymisessä.

(1) EYVL L 175, 5.7.1985.

(2) EYVL L 73, 14.3.1997.